Narcis Copcă, managerul spitalului Sfânta Maria nu a confirmat conţinutul scrisorii în care le cerea experților europeni să nu vină la spital, dar a spus că vizita privată urma să fie exploatată exclusiv electoral. De asemenea, el a declarat pentru Digi24 că Spitalul Clinic Sfânta Maria este la dispoziţia oricărui control legal din partea instituţiilor abilitate ale statului român.

Managerul Spitalului Sfânta Maria a trimis o scrisoare experţilor europeni care urmează să vină să facă evaluarea pentru transplantul pulmonar în care le-a spus că nu sunt bineveniți „pe 8 şi 9 decembrie să facă o vizită oficială sau neoficială la Spitalul Sfânta Maria”.

Acest spital este singurul acreditat din ţară pentru transplant pulmonar, dar ministrul Sănătăţii are dubii că acolo s-ar putea realiza o asemenea operaţie. Vlad Voiculescu a declarat că, în opinia lui, acreditarea acestui spital s-a făcut sub presiuni politice.

Un raport al Corpului de Control al ministrului Sănătății a aratat nereguli în acreditarea pentru transplantul de plâmân a Spitalului Sfânta Maria din Bucureşti. Clinica de la Spitalul Sfânta Maria a fost finanţată de Ministerul Sănătăţii şi de Primăria Capitalei, cu 10 milioane de euro. Însă, după ce Agenţia Naţională de Transplant a acreditat spitalul, aceeaşi instituţie a decis să înfiinţeze o comisie care să verifice dacă sunt îndeplinite toate condiţiile necesare pentru efectuarea transplantului de plămân. Săptămâna trecută, ministrul Sănătăţii a declarat că bănuieşte că acea acreditare a fost dată sub presiune politică.

Managerul Spitalului Sfânta Maria, Narcis Copcă, a depus o plângere penală la Parchet împotriva ministrului Sănătăţii, pe care l-a acuzat că refuză să finanţeze transplanturile de plămân.

Spitalul Sfânta Maria a fost acreditat pentru transplant de plămâni în luna martie a acestui an. Până acum acolo nu s-a făcut nicio astfel de operaţie.